השבוע הסתיימה בהצלחה רבה סדנת גישור בשפה האמהרית להורים יוצאי העדה האתיופית בעיר. הסדנה התקיימה במסגרת התוכנית "גישור-דיאלוג אחר" המופעלת בכל בתי-הספר היסודיים ביוזמתו של ראש העיר, צבי גוב-ארי, בשיתוף אגף החינוך, מרכז רייך והמרכז לדיאלוג אחר.
התוכנית מופעלת בקרב כלל תלמידי שכבה ד' בעיר, זו השנה החמישית ברציפות, במימונה של העירייה. במסגרת התכנית מוכשרים התלמידים כמגשרים ומיישבי סכסוכים בחברת התלמידים ובמקביל משתתפים הוריהם בסדנאות גישור בדרך חווייתית ומעניינת. הסדנאות עוסקות ביישום שפת הגישור כדרך חיים, טיפוח אווירה משפחתית נעימה, עידוד במשפחה, חיזוק הביטחון העצמי של הילד ועוד.
ההורים שהשתתפו בסדנה בשפה האמהרית בהנחייתה המקצועית של טג'ה דניאל מעידים על תרומתה של הסדנה לשיפור היחסים במשפחה ובכלל.
מנהלת המרכז לדיאלוג אחר, אורנה גילת: "קיימת חשיבות רבה להפעלת סדנה בשפה האמהרית במטרה לאפשר להורים יוצאי העדה האתיופית להשתתף בסדנה במקביל לילדיהם, תלמידי כיתות ד', הלומדים את שפת הגישור בבתי הספר. ההורים רכשו כלים יישומים לשיפור הדיאלוג במשפחה ובחברה ובכך ליצור הקלות ואיכות בתפקוד היומיומי ובתקשורת במערכות היחסים".
אחד ההורים שהשתתפו בסדנה סיפר השבוע כי "בכל מפגש קיבלנו כלים שעזרו לנו לעשות שינויים רבים. למדנו כיצד לעודד ולראות את החיובי בילדים, מהי דוגמא אישית ולקיחת אחריות, הקשבה וסבלנות וכיצד להעביר מסר בצורה ברורה".
חברי הקבוצה הביעו את הערכתם ליוזמי התוכנית ובמיוחד לראש העיר, צבי גוב-ארי, הפועל רבות למען השתלבותם של תושבי קהילת יוצאי אתיופיה, הן בתחום החברתי-תרבותי והן בתחומי חיים אחרים. ראש העיר יזם את הפעלת התכנית בכל בתי הספר לאור ייחודיותה, היותה מערכתית (תלמידים-הורים-מורים) ותרומתה להעצמת כלל הקהילה הבית-ספרית.